Ego, frater Willelmus, humilis Cluniacensis abbas, notum facio presentibus et futuris quod vendicionem quam Gaufridus prior et conventus de Karitate fecerunt abbati et canonicis Sancti Satiri, de omnibus rebus illis quas ecclesia de Karitate habebat in villa et in potestate de Meva, exceptis decimis bladi et vini et lini et canabi et milii et panicii et excepta ecclesia Sancti Juliani de Meva, que excepta remanent in perpetuum ecclesie de Karitate, secundum quod in eorumdem prioris et conventus de Karitate autentico continetur, ratam habemus et sigillo nostro confirmamus. Actum anno gratie millesimo ducentesimo octavo.